DA Den Europæiske Unions Tidende C 93/2

Adfærdskodeks for medlemmer af Den Europæiske Centralbank Tilsynsråd

(2015/C 93/02)

DEN EUROPÆISKE CENTRALBANKS TILSYNSRÅD HAR —

under henvisning til afgørelse ECB/2004/2 af 19. februar 2004 om vedtagelse af forretningsordenen for Den Europæiske Centralbank (1), særlig artikel 13e, stk. 1, og

ud fra følgende betragtninger:

(1) I henhold til artikel 19, stk. 1, i Rådets forordning (EU) nr. 1024/2013 (2) skal medlemmerne af Den Europæiske Centralbanks Tilsynsråd (herefter »medlemmerne af Tilsynsrådet«) handle uafhængigt og objektivt og udelukkende i hele Unionens interesse og må ikke søge eller modtage instrukser fra EU-institutioner eller -organer, medlemsstaternes regeringer eller noget andet offentligt eller privat organ.

2) I artikel 25 i forordning (EU) nr. 1024/2013 fastsættes princippet om uafhængighed mellem Den Europæiske Centralbanks (ECB) specifikke tilsynspolitiske opgaver og dens pengepolitiske opgaver samt dens andre opgaver for at undgå interessekonflikter og for at sikre, at disse funktioner udøves i overensstemmelse med de gældende mål.

3) I henhold til artikel 31, stk. 3, i forordning (EU) nr. 1024/2013 skal ECB indføre og opretholde omfattende og formelle procedurer, herunder etiske procedurer og forholdsmæssigt afpassede perioder, for på forhånd at vurdere og forebygge mulige interessekonflikter som følge af efterfølgende beskæftigelse inden for to år af medlemmer af Tilsynsrådet, og fastsætte bestemmelser om passende videregivelse af oplysninger under forbehold af gældende databeskyttelsesregler. Disse procedurer berører ikke anvendelsen af strengere nationale regler. For så vidt angår de medlemmer af Tilsynsrådet, der er repræsentanter for kompetente nationale myndigheder, udarbejdes og gennemføres sådanne procedurer i samarbejde med de kompetente nationale myndigheder. Disse procedurer berører endvidere ikke anvendelsen af ECB's betingelser og vilkår for ansættelse af Tilsynsrådets formand, næstformand og de fire repræsentanter for ECB, herunder også bestemmelserne om afkølingsperioder.

4) I henhold til artikel 13e, stk. 2, i forretningsordenen for Den Europæiske Centralbank skal hvert medlem af Tilsynsrådet påse, at eventuelle ledsagende personer, stedfortrædere og repræsentanter for den respektive nationale centralbank, hvis den kompetente nationale myndighed ikke er en centralbank, underskriver en erklæring om overholdelse af adfærdskodeksen, før de deltager i Tilsynsrådets møder —

VEDTAGET DENNE ADFÆRDSKODEKS:

Artikel 1

Anvendelsesområde

1.1. Denne adfærdskodeks gælder for medlemmerne af Tilsynsrådet i forbindelse med udførelsen af deres opgaver som medlemmer af Tilsynsrådet og medlemmer af Tilsynsrådets Styringsudvalg. Den gælder også for ledsagende personer, stedfortrædere og repræsentanter for de nationale centralbanker, hvis den kompetente nationale myndighed ikke er en centralbank (herefter de »øvrige deltagere i Tilsynsrådets møder«), i forbindelse med udførelsen af deres opgaver vedrørende Tilsynsrådet og Tilsynsrådets Styringsudvalg i de tilfælde, hvor dette udtrykkeligt er påkrævet.

1.2. Denne adfærdskodeks berører ikke anvendelsen af strengere nationale regler samt ECB's betingelser og vilkår for ansættelse, herunder regler om private økonomiske transaktioner, der gælder for de personer, der er omfattet af denne adfærdskodeks, når de optræder som repræsentanter for de kompetente nationale myndigheder eller for de nationale centralbanker i deltagende medlemsstater eller for medlemmerne af ECB.

Artikel 2

Grundlæggende principper

2.1. Medlemmerne af Tilsynsrådet og de øvrige deltagere i Tilsynsrådets møder skal iagttage de højeste standarder for etisk handlemåde. Ved udførelsen af deres opgaver forventes de at optræde redeligt, uafhængigt, upartisk, diskret og uden hensyntagen til personlige interesser. De forventes at være opmærksomme på betydningen af deres pligter og ansvar, at tage hensyn til de offentlige aspekter af deres funktion samt at forholde sig på en sådan måde, at offentlighedens tillid til ECB bevares og styrkes.

2.2. Medlemmerne af Tilsynsrådet og de øvrige deltagere i Tilsynsrådets møder skal udføre deres opgaver under streng overholdelse af traktaten om Den Europæiske Union og traktaten om Den Europæiske Unions funktionsmåde, statutten for Det Europæiske System af Centralbanker og Den Europæiske Centralbank (herefter »ESCB-statutten«), forordning (EU) nr. 1024/2013, forretningsordenen for Den Europæiske Centralbank og forretningsordenen for Den Europæiske Centralbanks Tilsynsråd (3).

2.3. Ved afgivelse af offentlige udtalelser om forhold, som angår Den Fælles Tilsynsmekanisme, skal Tilsynsrådets medlemmer tage deres rolle og pligter i Tilsynsrådet i betragtning, og skal især gøre det klart, hvorvidt de udtaler sig som repræsentanter for de kompetente nationale myndigheder, på egne vegne eller som medlemmer af Tilsynsrådet.

2.4. Medlemmerne af Tilsynsrådet og de øvrige deltagere i Tilsynsrådets møder skal udføre deres opgaver og i offentligt øjemed opfatte dem selv som repræsentanter for Tilsynsrådet, som et internt kollektivt organ i ECB. I Tilsynsrådet skal de koordinere de meddelelser, der formidles ved offentlige mundtlige og/eller skriftlige taler, og alle andre former for offentlig kommunikation. I Tilsynsrådet skal de også koordinere alle optrædener ved høringer i og rapporter til Europa-Parlamentet og Eurogruppen i overensstemmelser med artikel 20 i forordning (EU) nr. 1024/2013 samt alle udvekslinger af synspunkter med nationale parlamenter i overensstemmelse med artikel 21, stk. 3, i forordning (EU) nr. 1024/2013.

Artikel 3

Uafhængighed af den pengepolitiske funktion

3.1. Medlemmerne af Tilsynsrådet og de øvrige deltagere i Tilsynsrådets møder skal respektere, at ECB's specifikke tilsynspolitiske opgaver er uafhængige af dens pengepolitiske opgaver samt andre opgaver, og de skal overholde ECB's interne regler om tilsynets adskillelse fra pengepolitikken, der vedtages i henhold til artikel 25, stk. 3, i forordning (EU) nr. 1024/2013.

3.2. Ved udførelsen af deres opgaver skal medlemmerne af Tilsynsrådet og de øvrige deltagere i Tilsynsrådets møder tage højde for de mål, der er fastsat i forordning (EU) nr. 1024/2013, og ikke gribe ind i ECB's øvrige opgaver.

Artikel 4

Uafhængighed

4.1. I overensstemmelse med artikel 19, stk. 1, i forordning (EU) nr. 1024/2013 skal medlemmerne af Tilsynsrådet og de øvrige deltagere i Tilsynsrådets møder, når de udfører opgaver, som er blevet overdraget til dem, handle uafhængigt og objektivt og udelukkende i hele Unionens interesse, uanset nationale eller personlige interesser, og må ikke søge eller modtage instrukser fra EU-institutioner eller -organer, medlemsstaternes regeringer eller noget andet offentligt eller privat organ.

4.2. Medlemmerne af Tilsynsrådet og de øvrige deltagere i Tilsynsrådets møder skal navnlig udføre de opgaver, der er blevet overdraget til dem, fri fra politisk indflydelse og af påvirkning fra erhvervslivet, som ville få konsekvenser for deres personlige uafhængighed.

4.3. Medlemmer af Tilsynsrådet og de øvrige deltagere i Tilsynsrådets møder skal undlade at deltage i erhvervsmæssige aktiviteter og fratræde enhver stilling, der kunne hindre deres uafhængighed eller give dem mulighed for at anvende beskyttede oplysninger.

Artikel 5

Regler om private finansielle transaktioner

5.1. Medlemmerne af Tilsynsrådet og de øvrige deltagere i Tilsynsrådets møder må ikke anvende fortrolige oplysninger, hvortil de har adgang, med henblik på at udføre private finansielle transaktioner, hverken direkte eller indirekte gennem tredjemand, og hverken udført for egen risiko og vinding eller for tredjemands risiko og vinding.

5.2. Medlemmerne af Tilsynsrådet og de øvrige deltagere i Tilsynsrådets møder skal tilrettelægge eller overholde passende procedurer for forvaltningen af deres personlige aktiver, for så vidt angår aktiver ud over, hvad der er er nødvendigt for at tilgodese almindelige personlige og familiemæssige behov, på en måde, der sikrer det pågældende medlems eller den pågældende deltagers uafhængighed, fraværet af interessekonflikter og forhindrer, at det pågældende medlem eller den pågældende deltager anvender beskyttede oplysninger.

5.3. Medlemmerne af Tilsynsrådet og de øvrige deltagere i Tilsynsrådets møder skal overholde de regler om private finansielle transaktioner, der er vedtaget af ECB for ECB's ansatte. For så vidt angår medlemmer af Tilsynsrådet, som er repræsentanter for kompetente nationale myndigheder, er overholdelsen og overvågningen af disse regler underlagt gældende nationale processuelle regler.

Artikel 6

Oplysninger om formue

I fravær af krav om at fremlægge formueoplysninger i henhold til gældende nationale regler skal medlemmerne af Tilsynsrådet til formanden for ECB enten i løbet af de tre første måneder af deres embedsperiode eller i løbet af en periode på tre måneder efter ikrafttrædelsen af denne adfærdskodeks fremsende en skriftlig erklæring om deres formue, enhver direkte eller indirekte selskabsdeltagelse og den forventede forvaltning af deres aktiver i løbet af deres embedsperiode som medlem af Tilsynsrådet. Disse skriftlige erklæringer, herunder sådanne formueoplysninger, der kræves i henhold til gældende nationale regler, skal opdateres på årsbasis.

Artikel 7

Udtalelse fra ECB's Etiske Komité

7.1. Medlemmerne af Tilsynsrådet og de øvrige deltagere i Tilsynsrådets møder indhenter en udtalelse fra ECB's Etiske Komité i tilfælde af tvivl vedrørende den praktiske anvendelse af reglerne i denne adfærdskodeks.

7.2. Medlemmerne af Tilsynsrådet og de øvrige deltagere i Tilsynsrådets møder samt ECB og den kompetente nationale myndighed eller den nationale centralbank, som det anmodende medlem eller den øvrige deltager repræsenterer, skal underrettes om de principper og det rationale, som ECB's Etiske Komité har afgivet sine udtalelser på baggrund af, uden at identificere det individuelle medlem eller den øvrige deltager.

Artikel 8

Afkølingsperioder

8.1. Medlemmerne af Tilsynsrådet underretter formanden for ECB om deres hensigt om at udøve erhvervsvirksomhed, uanset om den er indtægtsgivende eller ej, inden for en to-årig periode fra datoen for ophøret af deres embedsperiode. De må kun udøve erhvervsvirksomhed med:

a) et kreditinstitut, som ECB fører direkte tilsyn med, efter udløbet af en periode på et år fra datoen for ophøret af deres medlemsskab af Tilsynsrådet

b) et kreditinstitut, som ECB ikke fører direkte tilsyn med, men hvor der er eller kunne være en interessekonflikt, efter udløbet af en periode på et år fra datoen for ophøret af deres medlemsskab af Tilsynsrådet

c) et institut, som ikke er et kreditinstitut, undtagen hvor der er eller kunne være en interessekonflikt, i hvilket tilfælde den pågældende aktivitet først må påbegyndes efter udløbet af en periode på seks måneder fra datoen for ophøret af deres medlemskab af Tilsynsrådet.

8.2. De øvrige deltagere i Tilsynsrådets møder underretter formanden for ECB om deres hensigt om at udøve erhvervsvirksomhed, uanset om den er indtægtsgivende eller ej, inden for en et-årig periode fra datoen for ophøret af deres pågældende funktion. De må kun udøve erhvervsvirksomhed med:

a) et kreditinstitut, som ECB fører direkte tilsyn med, efter udløbet af en periode på seks måneder fra datoen for ophøret af deres deltagelse i Tilsynsrådet

b) et kreditinstitut, som ECB ikke fører direkte tilsyn med, men hvor der er eller kunne være en interessekonflikt, efter udløbet af en periode på seks måneder fra datoen for ophøret af deres deltagelse i Tilsynsrådet

c) et institut, som ikke er et kreditinstitut, undtagen hvor der er eller kunne være en interessekonflikt, i hvilket tilfælde den pågældende aktivitet først må påbegyndes efter udløbet af en periode på tre måneder fra datoen for ophøret af deres deltagelse i Tilsynsrådet.

8.3. Medlemmerne af Tilsynsrådet og de øvrige deltagere i Tilsynsrådets møder skal anmode ECB's Etiske Komité om at udstede en udtalelse om de afkølingsperioder, der gælder for dem i henhold til denne artikel. ECB's Etiske Komité kan i sin udtalelse henstille, at afkølingsperioderne i denne artikel fraviges eller reduceres i tilfælde, hvor muligheden for interessekonflikter i forbindelse med efterfølgende erhvervsvirksomhed kan udelukkes.

8.4. For så vidt angår artikel 8.1, litra a), og artikel 8.2, litra a), kan ECB's Etiske Komité i sin udtalelse også henstille, at afkølingsperioderne i særlige tilfælde forlænges til maksimalt to år for medlemmer af Tilsynsrådet og et år for de øvrige deltagere i Tilsynsrådets møder, hvis muligheden for interessekonflikter i forbindelse med efterfølgende erhvervsvirksomhed ikke kan udelukkes for længere perioder.

8.5. Medlemmerne af Tilsynsrådet og de øvrige deltagere i Tilsynsrådets møder bør modtage passende kompensation fra deres respektive arbejdsgiver for så vidt angår afkølingsperioderne. Denne kompensation bør gives uanset om medlemmet modtager et tilbud om at udøve erhvervsvirksomhed. Medlemmerne af Tilsynsrådet og de øvrige deltagere i Tilsynsrådets møder kan som følge heraf anmode om en udtalelse fra ECB's Etiske Komité om størrelsen af kompensationen i forbindelse med afkølingsperioderne.

8.6. Udtalelser, der afgives af ECB's Etiske Komité i henhold til stk. 3, 4 og 5, rettes til Tilsynsrådet til overvejelse. Tilsynsrådet retter derefter henstilling til den pågældende kompetente nationale myndighed eller nationale centralbank, som underretter Tilsynsrådet om eventuelle forhindringer i forbindelse med gennemførelse af henstillingen.

Artikel 9

Interessekonflikter

9.1. Medlemmerne af Tilsynsrådet og de øvrige deltagere i Tilsynsrådets møder skal undgå enhver situation, der kan give anledning til eller der kan opfattes som givende anledning til interessekonflikter. En interessekonflikt opstår, hvor medlemmerne af Tilsynsrådet og de øvrige deltagere i Tilsynsrådets møder har private eller personlige interesser, som kan have indflydelse på den upartiske og objektive udøvelse af deres pligter, herunder enhver potentiel fordel for dem selv, deres familiemedlemmer, eller deres anerkendte partnere.

9.2. Medlemmerne af Tilsynsrådet og de øvrige deltagere i Tilsynsrådets møder skal skriftligt underrette Tilsynsrådet om enhver situation, der kan forårsage eller der kan opfattes som forårsagende en interessekonflikt, og disse medlemmer må ikke drøfte eller afgive stemmer vedrørende den pågældende situation.

Artikel 10

Gaver eller andre begunstigelser

10.1. En »gave« er enhver begunstigelse eller en fordel, finansiel eller i naturalier, som på nogen måde står i forbindelse med medlemmerne af Tilsynsrådet eller de øvrige deltagere i Tilsynsrådets møder, og som ikke udgør det aftalte vederlag for udførte tjenester, hvad enten disse er ydet af eller tilbudt medlemmerne af Tilsynsrådet eller de øvrige deltagere i Tilsynsrådets møder, eller til noget medlem af deres familie eller anerkendte partnere.

10.2. Modtagelse af en gave må ikke på nogen måde skade eller påvirke medlemmet af Tilsynsrådets objektivitet og handlefrihed og må ikke skabe en utilbørlig forpligtelse eller forventning hos modtageren eller giveren. Gaver af en værdi, der overstiger 50 EUR, og som kan sættes i forbindelse med enheder under tilsyn, og gaver fra den offentlige sektor, der overstiger, hvad der anses for sædvanligt og passende, afvises. Hvis det i en bestemt situation ikke er muligt at afvise en sådan gave, skal gaven overgives til ECB, den kompetente nationale myndighed eller den nationale centralbank, som det pågældende medlem af Tilsynsrådet eller den øvrige deltager i Tilsynsrådets møder repræsenterer, medmindre værdien, som overstiger 50 EUR, indbetales til ECB, den kompetente nationale myndighed eller nationale centralbank. Medlemmerne af Tilsynsrådet og de øvrige deltagere i Tilsynsrådets møder må ikke modtage hyppige gaver fra samme kilde.

Artikel 11

Modtagelse af invitationer og tilknyttede betalinger

11.1. Under iagttagelse af deres pligt til at overholde princippet om uafhængighed og for at undgå interessekonflikter kan medlemmerne af Tilsynsrådet og de øvrige deltagere i Tilsynsrådets møder acceptere invitationer til konferencer, receptioner eller kulturelle begivenheder og dermed forbundet underholdning, herunder passende gæstfrihed, såfremt deres deltagelse i arrangementet er foreneligt med opfyldelsen af deres pligter eller i ECB's interesse. De bør udvise særlig forsigtighed for så vidt angår personlige invitationer.

11.2. Medlemmerne af Tilsynsrådet og de øvrige deltagere i Tilsynsrådets møder skal afvise alle invitationer og betalinger, der ikke overholder disse regler, og underrette deres modparter om de gældende regler.

Artikel 12

Aktiviteter, der udføres i egenskab af privatperson

12.1. Medlemmerne af Tilsynsrådet og de øvrige deltagere i Tilsynsrådets møder skal drage omsorg for, at eventuelle aktiviteter, som de udfører i deres egenskab af privatperson, uanset om de er vederlagt eller ej, ikke har skadelig indvirkning på deres pligter og ikke vil kunne skade ECB's omdømme.

12.2. Medlemmerne af Tilsynsrådet og de øvrige deltagere i Tilsynsrådets møder kan udføre undervisningsaktiviteter og videnskabelige aktiviteter samt andre aktiviteter, forudsat at disse aktiviteter ikke vedrører enhederne under tilsyn. De må acceptere vederlag for og refusion af udgifter til sådanne aktiviteter, som udføres i deres egenskab af privatperson, og som ikke involverer ECB, under den forudsætning at dette vederlag og disse udgifter står i forhold til det udførte arbejde og ligger inden for sædvanlige grænser.

12.3. Medlemmerne af Tilsynsrådet og de øvrige deltagere i Tilsynsrådets møder skal årligt underrette Den Etiske Komité skriftligt om de aktiviteter, som de har deltaget i i deres egenskab af privatperson og om ethvert vederlag, som de har modtaget i forbindelse med deres eksterne mandater, uanset om de er offentlige eller private, som de udførte i løbet af deres embedsperiode.

12.4. I forbindelse med videnskabelige eller akademiske indlæg fra medlemmerne af Tilsynsrådet og de øvrige deltagere i Tilsynsrådets møder, skal det fremgå klart, at indlægget er afgivet som privatperson og ikke udtrykker ECBs synspunkter.

Artikel 13

En ægtefælles eller anerkendt partners indtægtsgivende beskæftigelse

Medlemmerne af Tilsynsrådet og de øvrige deltagere i Tilsynsrådets møder skal straks underrette Den Etiske Komité om enhver indtægtsgivende beskæftigelse eller anden aktivitet mod vederlag, som dennes ægtefælle eller anerkendte partner har, som vil kunne forårsage eller opfattes som at kunne forårsage interessekonflikter, herunder også i tvivlstilfælde.

Artikel 14

Tavshedspligt

14.1. Medlemmerne af Tilsynsrådet og de øvrige deltagere i Tilsynsrådets møder skal tage højde for kravene om tavshedspligt i artikel 37 i ESCB-statutten, artikel 27, stk. 1, i forordning (EU) nr. 1024/2013 og artikel 23a i forretningsordenen for Den Europæiske Centralbank, i henhold til hvilke medlemmerne ikke må offentliggøre fortrolige oplysninger, hverken i offentlige taler eller udtalelser eller i medierne, for så vidt angår tilsynsafgørelser som endnu ikke er blevet offentliggjort.

14.2. Medlemmerne af Tilsynsrådet og de øvrige deltagere i Tilsynsrådets møder skal træffe alle nødvendige foranstaltninger for at sikre, at tavshedsforpligtelserne i artikel 37 i ESCB-statutten overholdes af personer, der har adgang til medlemmernes oplysninger.

Artikel 15

Oplysninger om modstridende national lovgivning

Medlemmer af Tilsynsrådet og de øvrige deltagere i Tilsynsrådets møder underretter ECB's Etiske Komité om enhver hindring i forbindelse med den fulde opfyldelse af denne adfærdskodeks, herunder enhver forhindring, der opstår som følge af modstridende national lovgivning.

Artikel 16

Ikrafttrædelse

Denne adfærdskodeks træder i kraft på dagen efter dens vedtagelse.

Udfærdiget i Frankfurt am Main, den 12. november 2014. Danièle NOUY Formand for Tilsynsrådet

(1) EUT L 80 af 18.3.2004, s. 33.

(2) Rådets forordning (EU) nr. 1024/2013 af 15. oktober 2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (EUT L 287 af 29.10.2013, s. 63).

(3) EUT L 182 af 21.6.2014, s. 56.